Vesa-Pekka Kangaskorpi

Vesa-Pekka Kangaskorpi (ent. Kosloff, s. 6. toukokuuta 1963 Jyväskylä) on Keskisuomalainen Oyj:n toimitusjohtaja.

Vesa-Pekka Kangaskorpi valmistui ekononomiksi Vaasan kauppakorkeakoulusta vuonna 1988. Hän opiskeli kansainvälistä markkinointia.

 Ura 
Vuosina 1989–1993 Kangaskorpi toimi Enson myyntijohtajana Espanjassa ja Suomessa. Hän työskenteli Enso-aikanaan myös Singaporessa ja Kiinassa. Palattuaan Suomeen 1990-luvulla hän työskenteli IPU:ssa eli Parlamenttienvälisessä liitossa. 

Vuosina 1993–2009 hän toimi eduskunnassa kansainvälisten asioiden neuvoksena. Tehtävään kuului esimerkiksi kansainvälisten vierailujen järjestelyt. Osana tehtävää hän oli mukana myös Nato-valtuuskunnan toiminnassa.

Vuosina 2002–2010 Kangaskorpi toimi Keskisuomalaisen konsernihallituksen puheenjohtajana. Tammikuussa 2010 silloinen konsernin toimitusjohtaja Arto Tiitinen erotettiin ja Kangaskorvesta tehtiin vt. toimitusjohtaja. Valinnan myötä hän siirtyi hallituksen rivijäseneksi ja hallituksen puheenjohtajaksi nousi Antero Vesterinen. Konsernin vakinaiseksi toimitusjohtajaksi hänet nimitettiin maaliskuussa 2010. 

Kangaskorven johdolla konserni on tehnyt useita yritysostoja ja vuoteen 2023 mennessä sillä oli noin sata lehtinimikettä, mutta myös muuta liiketoimintaa.

Luottamustoimiensa kautta hän on arvostellut muun muassa median arvonlisäverotusta, jota muissa länsimaissa ei yleensä ole sekä Yleisradion saamaa huomattavaa valtiollista rahoitusta. Ylen lukijoilleen ilmaiseksi verkkoon tuottama uutissisältö vääristää hänen mielestään kilpailua kaupallisten verkkosanomalehtien kanssa.

 Luottamustehtäviä 
Kangaskorpi on tai on ollut:

Keskisuomalaisen hallituksessa (1996–) ja sen puheenjohtajana vuosina 2002–2010
Savon Sanomat Oy:n hallituksen puheenjohtajana 1998–2010. 
Sanomalehtien liiton hallituksen jäsen (2010–2013) ja puheenjohtajana (2014–)
Jyväskylän Messut Oy:n hallituksen jäsen (2010–) 
Jyväskylän yliopiston varainhankinnan kunniatoimikunnan puheenjohtaja (2010–2011)
Liikesivistysrahasto Keski-Suomi, puheenjohtaja (2013–) 
uutismedian maailmanjärjestön WAN-IFRA:n hallituksen jäsen (2014–) 
Suomen Lehtiyhtymän hallituksen puheenjohtaja (2014–)
Medialiiton (entinen Viestinnän Keskusliitto VKL) hallituksen puheenjohtaja (2016–2023), varapuheenjohtaja (2024–) ja hallituksen jäsen (2014–2015, 2024–)
Elinkeinoelämän keskusliiton (EK) hallituksen jäsen (2016–2023)  
Keski-Suomen kauppakamarin hallituksen varapuheenjohtaja (2020–2023) ja puheenjohtaja (2024–)
Pro Markkinatalous ry hallituksen jäsen (2021–) 
Työeläkeyhtiö Ilmarisen hallitukseen hänet valittiin kolmivuotiskaudelle maaliskuussa 2021. 
Keskuskauppakamarin hallitus (2024–)
UKK-seuran hallituksen jäsen
Ilkka-yhtymän hallintoneuvoston jäsen
Nordean neuvottelukunnan jäsen
Laatukeskuksen neuvottelukunnan jäsen
Tietoykkönen Oy:n hallituksen puheenjohtaja (2018)

 Tunnustuksia 
Vuonna 2003 Kangaskorvelle myönnettiin Suomen Leijonan I luokan ritarimerkki
Kangaskorpi nimitettiin Saksan kunniakonsuliksi Keski-Suomeen toukokuussa 2014.
Valkoisen Ruusun komentaja 2019

 Yksityiselämä 
Kangaskorven laukaalainen äiti Inkeri Lummelahti tutustui tulevaan puolisoonsa Pekka Kosloffiin Kangasniemellä, joka toimi siellä poliisina. Lummelahti opiskeli itse paikkakunnan kutomakoulussa. Kosloffin isä oli venäläissyntyinen kauppias, joka oli perustanut kauppaliikkeelleen sivumyymälän Mikkelin maalaiskuntaan. Vuoden 1917 vallankumouksen jälkeen hän muutti Suomeen ja perusti kaupan oheen kuljetusliikkeen. 

Nuoripari muutti Lummelahden kotitilalle Saviolle. Saatuaan esikoisensa he vaihtoivat perheen nimen Kosloffista Kangaskorveksi. Ennen heitä nimen oli ottanut käyttöön Pekka Kangaskorven veli Valdemar. Vuonna 1967 nelihenkiseksi kasvanut perhe muutti Jyväskylään Taipaleen tilalle, Inkeri Kangaskorven mummolaan. Taipale oli ollut suvulla vuodesta 1908 asti, jolloin tilakaupoilla rikastunut Tobias Kylmälahti (Inkeri Kangaskorven isoisä) myi Jyväskylän kaupungille puolisonsa suvun Syrjälän talon maat. Kylmälahdella oli viisi lasta, mutta heistä vain Helena Kylmälahti sai lapsia. Hän muutti avioiduttuaan puolisonsa Väinö Lummelahden tilalle Laukaaseen. Tämä omisti pienen määrän Keskisuomalaisen osakkeita, joista Kangaskorven perheen mediaomistus sai alkunsa. Inkeri Kangaskorpi sai yhtiön osakkeita 1930-luvulla, joita myös Pekka Kangaskorpi alkoi hankkia. Vuonna 2023 Kangaskorpi oli äitinsä ja siskonsa kanssa Keskisuomalaisen suurin omistajataho ja Vesa-Pekka Kangaskorpi oli konsernin suurin yksittäinen osakkeenomistaja.

Kangaskorven serkut, Mikkelissä asuneen Valdemar Kangaskorven pojat Jokke Kangaskorpi ja Juuso Kangaskorpi pelasivat jalkapalloa SM-tasolla.

Kangaskorpi asuu puolisonsa ja kolmen lapsensa kanssa Keljossa Jyväskylässä.

 Lähteet 

 Aiheesta muualla 
Kangaskorven X-tili

Luokka:Suomalaiset yritysjohtajat
Luokka:Vuonna 1963 syntyneet
Luokka:Elävät henkilöt